Петър Пашов
Петър Пашов е български езиковед, професор в Софийския университет. Автор е на книгата „Практическа българска граматика“.

Биография 
Петър Минков Пашов е роден на 1 април 1931 г. в с. Малкочево, Севлиевско.

Образование 
Основно образование той получава в родното си място, а през 1949 г. завършва Севлиевската мъжка гимназия. Вече като студент в специалността българска филология в Софийския държавен университет, Петър Пашов е един от най-активните участници в кръжока на проф. Стойко Стойков.

Професионално развитие 
Веднага след завършването на висшето си образование през 1953 г., по предложение на проф. Ст. Стойков, проф. Л. Андрейчин и проф. К. Мирчев, П. Пашов е избран за редовен асистент към Катедрата по български език в Софийския университет, където води семинарни упражнения по: съвременен български език, българска диалектология и езикова култура. Доцент (1969) и професор (1978) по съвременен български език в СУ.

Преподавал е във Висшия педагогически институт в Шумен (1971 – 1976). Бил е лектор по български език в Хаванския университет (1962 – 1963) и в Лионския университет (1968 – 1971). Гост-професор в Московския, Упсаленския, Стокхолмския, Хелзинкския и в Осло. Автор е на различни научни публикации. Един от съвременните български езиковеди, които подкрепят отпадането на правилото за пълен и кратък член.

Административна дейност 
Освен активната преподавателска дейност, проф. Пашов има внушителна биография в областта на академичното администриране. Той е бил главен специалист в управление „Висше образование“ и зам.-председател на Комисията по българистика към МНП. В Софийския университет проф. Пашов е бил зам.-директор на Летния семинар по български език и култура за чуждестранни българисти и слависти към СУ (1968), дългогодишен ръководител на Катедрата по български език в СУ, декан на Факултета по славянски филологии, член или ръководител на различни комисии, научни и експертни съвети. Проф. Пашов има изключителни заслуги за основаването и първите стъпки на Висшия педагогически институт в Шумен. Той е първият заместник-ректор по учебната работа там (1971 – 1976) и първият ръководител на Катедрата по български език (1971 – 1978). Проф. Пашов организира учебно-преподавателската и научноизследователската дейност, следвайки най-добрите наши и европейски традиции във висшето образование – полага основите на библиотеката, на научните издания (той е първият редактор на Годишника на Висшия педагогически институт в Шумен) и на вестника, организира авторитетни национални и международни форуми, полага усилия за създаването и развитието на млади специалисти в областта на филологията и за израстването им като учени и преподаватели.

Награди и отличия 
Заради безспорния си принос в академичното строителство на Шуменския университет по повод 70-годишния си юбилей е удостоен със званието почетен доктор на Шуменския университет. 

Удостоен е посмъртно с българо-шведската литературна награда „Артур Лундквист“ (2016), връчвана през година от 1988 до 2016 г. съвместно от НДФ „13 века България“, СУ „Св. Климент Охридски“ и посолството на Швеция в България

Библиография 
 Правоговорен речник на българския книжовен език. София: Наука и изкуство, 1975, 1022 с. (2 изд. – 1979) (3 изд. – 2002) (в съавторство с Христо Първев)
 Помагало по българска морфология. Глагол. София: Наука и изкуство, 1976, 465 с. (в съавторство с Руселина Ницолова)
 Въпроси на българската лексикология. София: Наука и изкуство, 1978, 179 с. (съставител)
 Помагало по българска морфология. Имена. София: Наука и изкуство, 1978, 467 с.
 Съвременен български език (Задачи и тестове за упражнение). София: Наука и изкуство, 1979, 339 с. (в съавторство с Христо Първев и Венче Попова)
 Проблеми на езиковата култура. София: Наука и изкуство, 1980, 263 с. (съставител заедно с Валентин Станков)
 Българският правоговор (1989) (в съавторство с Христо Първев) (2 изд., Анубис, 1996)
 Практическа българска граматика. София: Народна просвета, 1989, 375 с.
 Българският правопис. С., 2000
 Българска граматика. С., 2006 (2 изд., Хермес, 2011)

Източници

Външни препратки 
 От и за Петър Пашов в Своден каталог НАБИС – национален каталог на академичните библиотеки в България
 Петър Пашов: По въпроса за пълния и краткия член в българския език
 Андреана Ефтимова, Нашият професор – проф. Петър Пашов, Електронно списание LiterNet, 07.04.2009, № 4 (113)

Български езиковеди
Възпитаници на Софийския университет
Преподаватели в Софийския университет
Преподаватели в Лионския университет
Доктор хонорис кауза на Шуменския университет
Хора от област Габрово
Починали в София